Putin Qrim masalasi bo‘yicha Merkelning taklifiga rozi bo‘ldi

Rossiya prezidenti Vladimir Putin Germaniya kansleri Angela Merkel bilan telefon orqali suhbatlashdi. Bunda u Merkel xonimning Qrimdagi vaziyatni o‘rganib chiqish uchun Yevropa Xavfsizlik va Hamkorlik Tashkiloti rahbarligida guruh tuzish haqidagi taklifiga rozilik bildirdi, deya xabar beradi Reuters.

Germaniya hukumati vakili Georg Shtrayter so‘zlariga ko‘ra, Putin Qrimdagi murakkab vaziyatni hal etish yuzasidan siyosiy muloqot boshlashga rozilik bildirgan. Biroq mazkur guruh qachon ish boshlashi va qay tarzda faoliyat yuritishi haqida xabar berilmayotir.
Merkel mazkur suhbat davomida Putinni Ukraina ishlariga aralashish yo‘li bilan xalqaro shartnomalarni buzganlikda ayblagan. Shuningdek, u Rossiya prezidentini Ukrainaning hududiy yaxlitligini hurmat qilishga chaqirgan.
Angela Merkel va Vladimir Putin o‘rtasidagi telefon orqali muloqot 2-mart kuni kechki payt amalga oshirilgan. Kremlning rasmiy saytida xabar berilishicha, suhbat davomida Putin Rossiya tomonidan qo‘llanadigan choralar yuzaga kelgan favqulodda vaziyatdan kelib chiqayotganligini ta’kidlagan.
Avval xabar berganimizdek, keyingi kunlarda Ukrainada yuz berayotgan o‘zgarishlar Rossiyaga va Ukrainada yashovchi rusiyzabon xalqlar taqdiriga bevosita aloqador, deb hisoblagan Vladimir Putin Ukraina hududiga qurolli kuchlarni kiritishga qaror qilgan. AQSh hukumati bu qaror yuzasidan norozilik bildirib, Rossiyani yakkalab qo‘yish xavfi bilan po‘pisa qilganligi haqida ham yozgan edik.